Няма данни за пострадали българи в Манчестър | Радио Веселина
Няма данни за пострадали българи в Манчестър
По последни данни 22-ма са загинали, а близо 60 са ранени при експлозия на стадион „Манчестър арена“ малко след концерта на Ариана Гранде Към момента посолството ни в Лондон няма данни за пострадали българи при екстлозията в Манчестър. Това съобщи за БНТ посланикът ни във Великобритания Константин Димитров. Дипломатите ни са в непрекъсната връзка с властите.
Британският премиер Тереза Мей свиква тази сутрин съвещание на правителствения комитет за извънредни ситуации, известен като "Кобра", заради трагедията в Манчестър.
Снощи към 22.35 местно време на закрития стадион „Манчестър Арена“, където малко преди това свърши концерт на американската певица Ариана Гранде, стана експлозия. Много от посетителите на концерта са били непридружени непълнолетни.
Броят на убитите при експлозията е 22-ма, а ранените са 59. Сред загиналите има деца, съобщи британската полиция. Най-вероятно сред загиналите ще има и доста родители, които са чакали на изхода на залата децата си. Певицата Ариана Гранде, която не е пострадала при взрива, е изпаднала в тежка истерия след кървавото нападение. Цялото й европейско турне, което трябваше да обхване Англия, Белгия, Полша, Германия и Швейцария, ще бъде отменено.
"Ислямска държава" пое отговорност за терористичното нападение в Манчестър, съобщи иракският интернет портал "Ахбар Ирак", цитиран от агенция ТАСС. Атентатът е бил извършен от мъж, който детонирал взривното устройство, което носел със себе си. Нападателят е загинал, съобщиха от британската полиция.